**Radionica: PRIKAZ I ANALIZA PLANOVA AKCIJA**

**(2 časa)**

**CILJ:**

Cilj ove radionice je da se učenici podstaknu na ostvarivanje konkretnih akcija u korist dečjih prava na osnovu realno procenjenih mogućnosti i kapaciteta za delovanjem, kao i da izaberu akciju koju će stvarno izvoditi.

**ZADACI:**

osvešćivanje vlastitih kapaciteta za delovanjem u korist dečjih prava;

podsticanje veštine zastupanja vlastitih ideja;

kritičko preispitivanje planova akcija;

dogovaranje o izvođenju akcija i daljem načinu rada u okviru predmeta.

**Materijal za rad:**

grupni posteri sa razrađenim planovima akcije (kao rezultat aktivnosti sa prethodnog časa).

**OPIS AKTIVNOSTI:**

Na osnovu broja pripremljenih planova, nastavnik i učenici se dogovaraju o vremenu koje svaka grupa ima da predstavi svoj plan i o tome kako će dalje raditi. Nastavnik objašnjava da koliko god je neki plan bio dobar, verovatno da više ljudi može imati još neke ideje i da može videti problem na različite načine. Zato je potrebno da, dok jedna grupa predstavlja svoj plan, ostali beleže svoja pitanja , komentare i eventualne ideje za menjanje, kao i da razmišljaju o svakom planu i mogućnosti njegove stvarne realizacije u njihovoj školi i sredini.

**Prvi korak:**

Nastavnik poziva predstavnike grupa da svoje postere istaknu na zidu – školskoj tabli i na takav način naprave malu izložbu. Nakon toga, jedna po jedna grupa predstavlja svoj plan akcije.

Posle svakog predstavljanja plana razgovara se o njemu. Nastavnik nastoji da obezbedi atmosferu u kojoj se planovi stvarno preispituju, ali tako da primedbe budu argumentovane, konkretne i od koristi za dopunjavanje plana, na primer da umesto ocena (dobar ili nije dobar) nude moguće rešenja, ideje.

Učenici se podsećaju da pri analizi akcija koriste sve materijale o planiranju akcija koje su dobili ranijih časova i pitanjima se navode da preispitaju svoje planove: njihovu realnost, šta je sve potrebno za njih, šta je čija konkretna uloga, šta bi mogao biti problem ili smetnja, i tako dalje.

Na **drugom času** bi trebalo ostaviti dovoljno vremena da se učenici dogovore o tome koje će akcije stvarno izvoditi. To mogu biti sve isplanirane akcije ili jedna ili dve od njih, ali tako da se svi učenici uključe u njih i da im na kraju ovog časa bude jasna njihova uloga.

Ukoliko se izabere da se izvodi više akcija, dobro je da neke od njih budu akcije u školi, a neke u lokalnoj sredini.

Na ovom času se dogovara i o tome kako će se one dalje izvoditi. Dobro je da termin za čas GV2 ostane termin za konsultacije sa nastavnikom, praćenje toka akcija i razmenu iskustava među učenicima.

Na naredna četiri časa nastavnik je konsultant, nastoji da pomogne da se eventualni problemi sagledaju iz novog ugla i da im se pronađe rešenje, da pruži neku konkretnu pomoć (u nabavci materijala, ostvarivanju komunikacije sa nekim van škole i slično). Nije neophodno da se svi učenici i nastavnik nalaze u terminima za naredna 4 časa, već to zavisi od vrste akcije i njihovog dogovora.